**Pågående hendelse:** Denne artikkelen omhandler en pågående hendelse. Vær ekstra oppmerksom på at innholdet kan være utdatert eller feilaktig, og at det kan komme flere endringer i artikkelteksten på kort tid.

Markering under en fotballkamp i engelsk toppserie
**Idrettslige sanksjoner relatert til Russlands invasjon av Ukraina 2022** er internasjonale sanksjoner mot Russland som idrettsnasjon, russiske utøvere og lag, samt russiske sponsorer som følge av landets invasjon av Ukraina i 2022. Enkelte av disse sanksjonene rammer også Belarus ettersom landet har lagt til rette for den russiske krigsmaktens fremferd. Krigsutbruddet har også ført til omfattende protester blant idrettsutøvere.

Den internasjonale olympiske komité har bedt om at Russland utestenges fra all internasjonal idrett.

Aking
-----

Det internasjonale akeforbundet (FIL) avgjorde 2. mars at russiske utøvere ikke får delta i deres konkurranser. Hviterussland er ikke medlem av FIL.

Badminton
---------

Det internasjonale badmintonforbundet (BWF) har avgjort at ingen russiske eller hviterussiske utøvere kan delta i konkurranser de administrerer. Dette gjelder blant annet for verdensserien i badminton 2022.

Baseball/Softball
-----------------

Det internasjonale baseball- og softballforbundet (WBSC) har avgjort at ingen russiske eller hviterussiske utøvere eller lag kan delta i konkurranser de administrerer.

Basketball
----------

Som følge av krigsutbruddet nektet Storbritannia visum til hviterussiske basketballspillere som skulle spille en kamp i Newcastle.

Den georgiske basketballstjernen Tornike Shengelia har varslet at han forlater sitt russiske klubblag CSKA Moskva i protest mot krigsutbruddet.

Det internasjonale basketballforbundet (FIBA) avgjorde 1. mars at russiske lag ikke får delta i deres konkurranser i overskuelig fremtid.

Curling
-------

Europamesterskapet i curling 2022 var tildelt den russiske byen Perm, men russerne er blitt fratatt mesterskapet.

Fekting
-------

Presidenten i det internasjonale fekteforbundet (FIE) Alisher Usmanov trakk seg midlertidig, grunnet at han ble satt på en sanksjons-liste av EU. Usmanov er en av oligarkene med sterke bånd til Vladimir Putin.

Formel 1
--------

Russia Grand Prix vil ikke bli gjennomført i 2022
Russian Grand Prix er avlyst som følge av krigsutbruddet. Før dette ble offisielt hadde flere av de fremste førerne uttalt at de ikke hadde intensjon om å delta i løpet.

Senere kom Formel 1 med en uttalelse om at det ikke ville bli arrangert løp i Russland i fremtiden.

Det amerikanske Formel 1-laget Haas har avsluttet sin sponsoravtale med det russiske selskapet Uralkali, samt at de har terminert kontrakten med den russiske føreren Nikita Mazepin.

Fotball
-------

Det europeiske fotballforbundet har besluttet at mesterligafinalen som skulle bli spilt i St. Petersburg i mai er flyttet til Paris. 28. februar ble det også meldt at UEFA hadde bestemt seg for å kaste det russiske fotballaget Spartak Moskva ut av Europaligaen i fotball for menn.

Russland er ett av fire lag som er kvalifisert for play-off til VM i fotball 2022. De tre øvrige lagene Sverige, Polen og Tsjekkia har alle signalisert at de ikke har ønsket å møte Russland til kamp. FIFA har besluttet at det russiske laget får spille sine kamper på nøytral bane uten tilskuere, men Polen har gjort det klart at de ikke under noen omstendigheter vil spille mot det russiske laget. Det engelske fotballforbundet har også gjort det klart at deres landslag ikke på noe vis vil spille mot Russland i «overskuelig fremtid». 28. februar snudde FIFA og kunngjorde at de sammen med UEFA har suspendert alle russiske klubblag og landslag.

Den tyske fotballklubben Schalke 04 hadde det russiske selskapet Gazprom som hovedsponsor, men valgte å avbryte kontrakten. Manchester United har avsluttet en sponsoravtale med det russiske flyselskapet Aeroflot. UEFA har også kansellert sin sponsoravtale med russiske Gazprom. Den britiske fotballklubben Everton FC har avsluttet sine sponsoravtaler med de russiske selskapene USM Holdings, MegaFon og Yota.

Adidas har terminert sin sponsoravtale med det russiske fotballforbundet.

Tyske Markus Gisdol trakk seg som manager i den russiske fotballklubben Lokomotiv Moskva i protest mot krigsutbruddet,  mens landsmannen Daniel Farke trakk seg som manager i klubben Krasnodar sammen med tre assistenttrenere. Ukrainske Andrej Voronin har også trukket seg som assistenttrener for Dynamo Moskva.

Spillerorganisasjonen FIFPro har anmodet FIFA om å la utenlandske fotballspillere som spiller for russiske profflag terminere sine kontrakter og knytte seg til nye klubber uten sanksjoner mot spillerne.

Spillprodusenten EA som utgir *FIFA 22* har meldt at de vil fjerne alle russiske lag fra spillet i solidaritet med det ukrainske folket.

Freestyle
---------

Norge trakk seg fra verdenscupen i freestyle i Bakuriani i Georgia grunnet nærheten til Russland.

Friidrett
---------

Det internasjonale friidrettsforbundet har besluttet å utestenge alle russiske og hviterussiske utøvere fra internasjonale konkurranser.

Gymnastikk
----------

Organisasjonen Fédération internationale de gymnastique som bl.a. organiserer turn og trampoline har vedtatt at russiske og hviterussiske utøvere kun kan delta som nøytrale deltakere på internasjonale konkurranser, at alle arrangementer i Russland er kansellerte, og at det ikke vil bli satt opp nye arrangementer på russisk jord. Norges Gymnastikk- og Turnforbund har kritisert tiltakene som de mener er for milde.

Håndball
--------

Det europeiske håndballforbundet har besluttet å utestenge Russland og Hviterussland på ubestemt tid.

Håndball-EM 2026 for kvinner skulle opprinnelig bli arrangert i Russland i 2026, men som følge av den pågående krigen i Ukraina, ble Russland fratatt mesterskapet. Mesterskapet skulle spilles i Moskva og St. Petersburg.

Ishockey
--------

Den finske klubben Jokerit, som siden 2014 hadde spilt i russiske Kontinental Hockey League (KHL), valgte den 25. februar å trekke seg fra KHL-sluttspillet, mens den latviske KHL-klubben Dinamo Riga kunngjorde å trekke seg helt fra ligaen to dager senere.

Den 27. februar 2022 sendte ishockeyforbundene fra åtte medlemsland — Estland, Latvia, Litauen, Polen, Norge, Storbritannia, Sveits og Tyskland — en oppfordring til IIHF om å utestenge russiske og hviterussiske lag, utøvere og tillitsvalgte på alle nivå i internasjonal ishockey og å stanse IIHFs samarbeid med den russiske Kontinental Hockey League (KHL).

Dagen etter kom Finlands ishockeyforbund (*Suomen Jääkiekkoliitto*) med en pressemelding at de ikke ville akseptere at Russland og Hviterussland deltok i årets verdensmesterskap, som skulle avvikles i Finland. De krevde også utestengelsen av Russland og Hviterussland fra internasjonal ishockey og at Finland ikke ville spille landskamper mot deres landslag. Senere samme dag kunngjorde også det tsjekkiske ishockeyforbundet (*Český svaz ledního hokeje*) at de ville boikotte alle landskamper mot Russland og Hviterussland. Ishockeyforbundene til Finland, Tsjekkia og Sverige (*Svenska ishockeyförbundet*) uttalte også at Russland ikke ville få delta i resten av sesongens Euro Hockey Tour-turneringer. Ifølge presidenten i det finske ishockeyforbundet, Harri Nummela, sikter man på å erstatte Russland med det høyest rangerte europeiske laget til sesongen 2022/23.

Kvelden den 28. februar vedtok IIHF å utestenge alle russiske og hviterussiske klubber og landslag fra IIHF-turneringer på ubestemt tid. De fratok samtidig Russland vertsskapet til å arrangere junior-VM i ishockey 2023, som etter planen skulle ha blitt avholdt i Novosibirsk og Omsk. Russland var opprinnelig også tildelt VM for menn i St. Petersburg i 2023, men fremtiden til denne turneringen vil bli avgjort på et senere tidspunkt. I pressemeldingen sa IIHF-president Luc Tardif følgende:

> IIHF er ikke en politisk enhet og kan ikke påvirke avgjørelsene som tas over krigen i Ukraina. Vi har likevel en omsorgsplikt overfor alle våre medlemmer og deltakere og må derfor gjøre alt vi kan for å sikre at vi er i stand til å drive arrangementene våre i et trygt miljø for alle lag som deltar i IIHFs verdensmesterskapsprogram. Vi ble utrolig sjokkert over å se bildene som har kommet ut av Ukraina. Jeg har vært i nær kontakt med medlemmer av Ukrainas ishockeyforbund og vi håper for alle ukrainere at denne konflikten kan løses på en fredelig måte og uten behov for ytterligere vold.
> 
> 
> IIHF-president Luc Tardif, 28. februar 2022.
> 
>

Judo
----

Vladimir Putin er ikke lenger æresmedlem i IJF
Det internasjonale judoforbundet har suspendert Vladimir Putins ærestittel i organisasjonen.

Samtidig ble Judo Grand Slam i Kazan som skulle foregå i mai 2022 avlyst.

Den 28. februar trakk presidenten i det europeiske judoforbundet (EJU) seg på grunn av invasjonen.

2. mars avgjorde IJF at russiske utøvere kunne delta i deres konkurranser under nøytralt flagg.

Moderne femkamp
---------------

Det internasjonale femkampforbundet (UIPM) har avgjort at ingen russiske eller hviterussiske utøvere kan delta i konkurranser de administrerer.

Padling
-------

Det internasjonale padleforbundet (ICF) har avgjort at ingen russiske eller hviterussiske utøvere kan delta i konkurranser de administrerer.

Paraidrett
----------

Den internasjonale paralympiske komite (IPC) avgjorde 2. mars at russiske og hviterussiske utøvere får delta under Paralympiske vinterleker 2022. De får derimot ikke delta under sine respektive land, men må delta under nøytralt navn og flagg. Deres resultater telte ikke opp mot den offisielle medaljestatistikken og det blir ikke spilt nasjonalsanger for eventuelle vinnere. De vil likevel motta medaljene de vinner.

Dagen etter gjorde IPC helomvending, og ingen russiske eller hviterussiske utøvere får delta i paralympics.

Roing
-----

Det internasjonale roforbundet (FISA) har avgjort at ingen russiske eller hviterussiske utøvere kan delta i konkurranser de administrerer.

Rugby
-----

Det internasjonale rugbyforbundet (WR) har avgjort at ingen russiske eller hviterussiske utøvere kan delta i konkurranser de administrerer.

Seiling
-------

World Sailing har avgjort at ingen russiske eller hviterussiske utøvere kan delta i konkurranser de administrerer.

Det tyske seilsportforbundet har terminert sin sponsoravtale med det russiske selskapet Gazprom.

Sjakk
-----

Moskva var tildelt Sjakk-OL 2022, men Det internasjonale sjakkforbundet har fratatt dem mesterskapet, samt flyttet sin årlige kongress ut av landet. Forbundet har også brutt sponsorsamarbeid med russiske selskaper.

Russiske sjakkspillere er blitt nektet deltakelse i turneringen Norway Chess.

Snøbrett
--------

Norge trakk seg fra verdenscupen i snøbrett i Bakuriani i Georgia grunnet nærheten til Russland.

Skiidrett
---------

Det internasjonale skiforbundet besluttet først at russiske utøvere ikke kunne konkurrere for Russland, men at de kunne delta som nøytrale deltakere. Avgjørelsen møtte kraftig kritikk, og selv om Norges Skiforbund uttalte at de ikke ønsket russiske deltakere i verdenscuprennene i Holmenkollen og Drammen i mars, aksepterte arrangørene først FIS sin beslutning om å la russerne delta. Coop som sponser de norske verdenscuprennene har varslet at de vil endre sin logo på startnumrene slik at den viser fargene i det ukrainske flagget. 1. mars meldte Norges Skiforbund at de uavhengig av FIS sin beslutning ville nekte russerne å delta. Arrangøren av sprintrennet i Drammen hadde da truet med å trekke seg dersom russiske løpere fikk delta på arrangementet. De russiske langrennsløperne som allerede var ankommet Norge reagerte da med å reise hjem. Det hviterussiske laget har trukket seg fra sprintrennet i Drammen.. På ettermiddagen 1. mars snudde FIS, og meldte i en pressemelding at russiske utøvere likevel ble utestengt fra alle konkurranser i sesongen 2021-2022.

Russland er fratatt verdenscuprennene i langrenn, hopp og fristil som skulle ha vært arrangerte i mars 2022. Før dette hadde allerede det norske og det svenske skiforbundet meldt at de ikke ville sende utøvere til disse arrangementene. Dette var også utøvernes ønske.

Selskapet Brav som står bak merkenavnene Swix og Toko, har brutt sponsorsamarbeid med samtlige russiske utøvere. Den norske skiprodusenten Madshus har stanset all virksomhet i Russland og Hviterussland.

Skiskyting
----------

Det internasjonale skiskytterforbundet besluttet først at russiske utøvere ikke kunne konkurrere for sitt hjemland, men at de kunne delta som nøytrale deltakere. Det russiske og det hviterussiske landslaget svarte med å trekke sine lag for resten av sesongen. På et styremøte 1. mars ble det imidlertid besluttet at utøvere fra Russland og Hviterussland utestenges helt fra konkurranser.

Skyting
-------

Russiske utøvere har meldt forfall til EM i luftvåpen som arrangeres på Hamar i mars 2022.
Det europeiske skytterforbundet fjernet Russland som vertsnasjon for EM i skyting 2022, som skulle funnet sted i august 2022.

Den 1. mars avgjorde ISSF at russiske og hviterussiske utøvere ikke får delta i deres konkurranser. Dette gjaldt umiddelbart, og gjaldt også for det pågående verdenscupstevnet i Kairo.

VM i skyting 2023 er fortsatt tildelt Moskva.

Skøyter
-------

Norges Skøyteforbund har uttalt et ønske om å utestenge russiske utøvere fra verdensmesterskapet som skal arrangeres i Vikingskipet i mars. Det russiske laget har trukket seg frivillig fra mesterskapet. 1. mars besluttet Det internasjonale skøyteforbundet at russiske og hviterussiske utøvere utestenges fra internasjonale konkurranser.

Svømmesport
-----------

Norges Svømmeforbund har tatt avstand fra Russlands krigshandlinger og har oppfordret det internasjonale svømmeforbundet om å kansellere alle arrangement i Russland. 27. februar ble det gjort klart at Russland fratas verdensmesterskapet for juniorer som skulle ha vært arrangert i august 2022.

Også verdensserien i stuping og verdenscupen i synkronsvømming som skulle blitt arrangert i Kazan i april 2022 ble avlyst. Kortbane-VM i svømming 2022 som blir arrangert i desember 2022 er fortsatt tildelt Kazan.

Det internasjonale svømmeforbundet fratok også Vladimir Putins orden i forbundet, men russikse utøvere kan delta som nøytrale.

Sykling
-------

Det russiske sykkellaget Gazprom-RusVelo er nektet start i Tour of Norway
Det internasjonale sykkelforbundet har offisielt fordømt krigshandlingene, men har ikke bestemt seg for konkrete tiltak.

Tour of Norway har besluttet å utestenge det russiske profflaget Gazprom-RusVelo. Laget har også mistet viktige sponsorer som følge av krigsutbruddet.

UCI avgjorde 1. mars at russiske og hviterussiske lag og sponsorer ble utestengt fra sporten, men utøvere fra Russland og Hviterussland kan delta som nøytrale utøvere. Alle sykkelritt arrangert av UCI i Russland og Hviterussland er avlyst, inkludert begge lands nasjonale mesterskap.

Taekwondo
---------

Russlands president Vladimir Putin har hatt sort belte i taekwondo, men dette ble grunnet krigshandlingene suspendert av Det internasjonale taekwondoforbundet som samtidig har gjort det klart at ingen russiske eller hviterussiske utøvere kan delta i konkurranser de administrerer.

Tennis
------

Ukraina har henstilt det internasjonale tennisforbundet til å utestenge alle russiske og hviterussiske utøvere fra internasjonale konkurranser. 25. februar uttalte forbundet at de har kansellert alle konkurranser i Russland.

Russiske tennisspillere har så langt ikke blitt nektet deltakelse i internasjonale turneringer. Da den ukrainske tennisspilleren Elina Svitolina ble satt opp mot russiske Anastasia Potapova i første runde av turneringen Monterrey Open, valgte hun først å trekke seg i protest. Hun ombestemte seg senere, og vant kampen 6-2, 6-1.

Den 1. mars suspenderte WTA og ATP den kombinerte turneringen Kremlin Cup som skulle foregå i oktober 2022. Samtidig ble de russiske og hviterussiske lagene i Davis-cupen og Billie Jean King Cup kastet ut av turneringen. Russiske og hviterussiske spillere må også konkurrere under nøytralt flagg i individuelle turneringer.

Triatlon
--------

Det internasjonale triatlonforbundet (ITU) har avgjort at ingen russiske eller hviterussiske utøvere kan delta i konkurranser de administrerer.

Volleyball
----------

Russland var tildelt verdensmesterskapet i volleyball for herrer i 2022, men 1. mars 2022 opplyste Det internasjonale volleyballforbundet (FIVB) at mesterskapet, som skal avvikles i august og september, ikke blir gjennomført i Russland, og at det arbeides med å finne en ny arrangør. Senere samme dag opplyste FIVB at russiske og hviterussiske klubb- og landslag er utestengt fra alle internasjonale og kontinentale turneringer på ubestemt tid.

Annet
-----

Den europeiske olympiske komite (EOC) avgjorde 2. mars at utøvere fra Russland og Hviterussland ikke får delta under Vinter-EYOF 2022 som foregår i Vuokatti fra 20. til 25. mars.

Jekaterinburg, som skulle arrangere Gymasiaden i 2024 er fratatt mesterskapet.

Jekaterinburg skulle også ha arrangert konferansen SportAccord i mai 2022, men også denne ble avlyst.

Russiske og hviterussiske utøvere er utstengt fra å delta i Verdenslekene 2022 som blir arrangert i USA fra 7. til 17. juli.

Referanser
----------

1. ↑  «Russia faces sporting fallout over invasion of Ukraine». *Al Jazeera* **(engelsk)**. 27. februar 2022.
2. ↑  «IOC vil utestenge Russland fra all idrett». *NRK*. 28. februar 2022.
3. ↑  «FIL joins list of International Federations to ban Russia from events» **(engelsk)**. Besøkt 3. mars 2022.
4. 1 2 3 4 5 6 7 8 9  «ISU, BWF and WBSC among latest International Federations to ban Russian and Belarusian athletes» **(engelsk)**. Besøkt 3. mars 2022.
5. ↑  «U.K. Blocks Belarusian Basketball Team's Visit Over Minsk's Aid To Russian Invasion Of Ukraine». *Radio Free Europe/Radio Liberty* **(engelsk)**. 26. februar 2022.
6. ↑  «'I can't continue playing for the Russian army club': Georgian basketball star WALKS OUT on his team CSKA Moscow, changes his social media images to Ukraine's flag and flees Russia in an anti-war protest». *Daily Mail* **(engelsk)**. 26. februar 2022.
7. 1 2 3  «Ukraine invasion: the sporting sanctions hitting Russia, from stripping Putin of judo honour to cancelling major events». *SCMP* **(engelsk)**. 28. februar 2022.
8. ↑  «Oligarch Usmanov stands aside as FIE President in wake of EU sanctions» **(engelsk)**. Besøkt 3. mars 2022.
9. ↑  «Formel 1 avlyser løp i Russland». *NRK*. 25. februar 2022.
10. ↑  «Formel 1-stjerner vil boikotte løp i Russland». *VG*. 24. februar 2022.
11. ↑  «Formula 1 terminates contract with Russian Grand Prix promoter». *Formula 1* **(engelsk)**. 3. mars 2022.
12. ↑  «America's Haas F1 Team strips Russian sponsor from Formula One car». *Fox News* **(engelsk)**. 25. februar 2022.
13. ↑  «Terminerer kontrakt med russisk Formel 1-fører». *TV 2*. 5. mars 2022.
14. ↑  «Bekreftet: Mesterligafinalen i fotball flyttes fra Russland til Frankrike». *Nettavisen*. 25. februar 2022.
15. ↑  «Hevder Spartak Moskva kastes ut av Europa League». *Nettavisen*. 28. februar 2022.
16. ↑  «FIFA lar Russland spille på nøytral grunn – Polen nekter fremdeles». *VG*. 28. februar 2022.
17. ↑  «FA confirms England will not play Russia at any level for 'foreseeable future' after invasion of Ukraine». *Eurosport* **(engelsk)**. 28. februar 2022.
18. ↑  «FIFA and UEFA suspend Russian teams from international football». *Reuters* **(engelsk)**. 28. februar 2022.
19. ↑  «Storklubben Schalke 04 tar sponsorgrep etter Ukraina-invasjonen». *Nettavisen*. 24. februar 2022.
20. ↑  «UEFA CANCEL sponsorship deal with state-owned Russian energy company Gazprom as they end £33.5m-a-season contract in response to invasion of Ukraine». *Daily Mail* **(engelsk)**. 28. februar 2022.
21. ↑  «Everton ends sponsorship deals with Russian companies». *Moneycentral* **(engelsk)**. 5. mars 2022.
22. ↑  «Adidas suspends partnership with Russian Football Federation after Ukraine invasion». *Mirror* **(engelsk)**. 1. mars 2022.
23. ↑  «Deutscher Trainer Gisdol tritt bei Lok Moskau zurück». *Bild* **(tysk)**. 1. mars 2022.
24. ↑  «Former Norwich boss Daniel Farke resigns as manager of Russian Premier League side Krasnodar without taking charge of a SINGLE match since his January appointment». *Daily Mail* **(engelsk)**. 2. mars 2022.
25. ↑  «Trenere trekker seg fra russiske klubber». *Adresseavisen*. 1. mars 2022.
26. ↑  «FIFA Are Being Asked To Terminate Contracts Of Foreign Players In Russia For Free». *Sport Bible* **(engelsk)**. 1. mars 2022.
27. ↑  «EA removes Russian team from Fifa 22». *BBC*. 2. mars 2022.
28. ↑  «Friidrett: Russland og Hviterussland utestenges internasjonalt». *Nettavisen*. 1. mars 2022.
29. ↑  «Turnforbundet ut mot turntopper». *VG*. 28. februar 2022.
30. ↑  «Decisions of the EHF executive comitee». *European Handball Federation* **(engelsk)**. 28. februar 2022.
31. ↑  «EHF Euro hosts for 2026 & 2028 confirmed». European Handball Federation. 20. november 2021. Besøkt 20. november 2021.
32. ↑  Mackay, Duncan (4. juli 2023). «Russia stripped of 2026 European Women's Handball Championships». *inside the games*.
33. ↑  «Russland mister EM: – Ikke aktuelt for Norge å overta». *TV2*. 4. juli 2023.
34. ↑  «EHF seeks alternative host for Women’s EHF EURO 2026». *Eurohandball*. 4. juli 2023.
35. ↑  «Seven nations bid for EHF Euros in 2026 and 2028». European Handball Federation. 11. mai 2021. Arkivert fra originalen 13. mai 2021. Besøkt 13. mai 2021.
36. ↑  «Finland’s Jokerit pulls out of KHL playoffs amidst Ukraine invasion» **(engelsk)**. Sportsnet.ca. 25. februar 2022. Besøkt 28. februar 2022.
37. ↑  «AS Dinamo Rīga paziņojums» **(latvisk)**. Dinamoriga.lv. 27. februar 2022. Arkivert fra originalen 27. februar 2022. Besøkt 28. februar 2022.
38. ↑  «Swiss Ice Hockey beantragt Sanktionen gegen russischen und weissrussischen Eishockeyverband» **(tysk)**. SIHF.ch. 27. februar 2022. Besøkt 28. februar 2022.
39. ↑  «NIHF med klar oppfordring til IIHF» **(norsk)**. Hockey.no. 27. februar 2022. Besøkt 28. februar 2022.
40. ↑  «Latvijas Hokeja Federācijas paziņojums!» **(latvisk)**. LHF.lv. 27. februar 2022. Besøkt 28. februar 2022.
41. ↑  «Finland kräver att Ryssland och Belarus stängs av från all internationell ishockey: "Tänker inte spela matcher mot deras landslag"» **(svensk)**. Svenska.YLE.fi. 28. februar 2022. Besøkt 28. februar 2022.
42. ↑  Henri Pitkänen, Jonne Niemeläinen (28. februar 2022). «Jääkiekkoliitto vaatii Venäjän ja Valko-Venäjän sulkemista ulos MM-jääkiekosta» **(finsk)**. YLE.fi. Besøkt 28. februar 2022.
43. ↑  «Svaz mimořádně jednal. Bojkotuje zápasy s Ruskem a Běloruskem» **(tsjekkisk)**. Hokej.cz. 28. februar 2022. Besøkt 28. februar 2022.
44. ↑  «Inget ryskt landslag i Beijer Hockey Games i Stockholm» **(svensk)**. Swehockey.se. 28. februar 2022. Besøkt 28. februar 2022.
45. ↑  «Inget ryskt landslag i Beijer Hockey Games i Stockholm» **(svensk)**. Swehockey.se. 28. februar 2022. Besøkt 28. februar 2022.
46. ↑  «Jääkiekon Euro Hockey Tour jatkuu ilman Venäjää» **(finsk)**. Leijonat.fi. 28. februar 2022. Besøkt 28. februar 2022.
47. 1 2  «IIHF Council takes definitive action over Russia, Belarus» **(engelsk)**. IIHF.com. 28. februar 2022. Besøkt 28. februar 2022.
48. ↑  «Finsk avis: Russland og Hviterussland kastes ut av det internasjonale ishockeyforbundet». *Adresseavisen* **(norsk)**. 28. februar 2022.
49. ↑  «Det internasjonale judoforbundet suspenderer Putins ærestittel». *Nettavisen*. 27. februar 2022.
50. ↑  «Soloveychik resigns as European Judo Union President following Russian invasion of Ukraine» **(engelsk2)**. Besøkt 28. februar 2022.
51. ↑  «Russian and Belarusian athletes to participate as neutrals under IPC flag at Beijing 2022 Paralympics» **(engelsk)**. Besøkt 3. mars 2022.
52. ↑  «German sailors cut ties with Russian sponsor». *IBI* **(engelsk)**. 1. mars 2022.
53. ↑  «Sjakk-OL og kongressen flyttes ut av Russland». *Adresseavisen*. 25. februar 2022.
54. ↑  «FIDE terminates existing sponsorship agreements with Russian companies». *ThePrint* **(engelsk)**. 28. februar 2022.
55. ↑  «Russland utestenges fra Norway Chess». *TV 2*. 2. mars 2022.
56. ↑  «FIS kaster ikke ut russiske utøvere – Bolsjunov landet i Norge». *Aftenposten*. 28. februar 2022.
57. ↑  «Tomme ord fra FIS». *TV 2*. 28. februar 2022.
58. ↑  «Ønsker ikke Russlands eller russiske utøveres deltakelse i renn i Norge». *Skiforbundet*. 26. februar 2022.
59. ↑  «Arrangøren håper de russiske langrennsløperne får en sur mottakelse». *NRK*. 28. februar 2022.
60. ↑  «Sponsoren tar Ukraina-grep: − Håper det er nok til at russerne ikke vil gå». *VG*. 28. februar 2022.
61. ↑  «FIS slår tilbake mot Skiforbundet: – De kan ikke nekte dem å delta». *NRK*. 1. mars 2022.
62. ↑  «Truer med å avlyse skisprinten hvis russerne får delta». *NRK*. 1. mars 2022.
63. ↑  «Bolsjunovs trener til NRK: – Vi drar hjem». *NRK*. 1. mars 2022.
64. ↑  «Hviterussland dropper Drammen-sprinten». *Dagsavisen*. 1. mars 2022.
65. ↑  «Russian and Belarusian Athletes not to take part in FIS Competitions». *www.fis-ski.com* **(engelsk)**. Besøkt 1. mars 2022.
66. ↑  «FIS fratar Russland gjenstående verdenscuprenn: – Det eneste riktige». *Dagsavisen*. 25. februar 2022.
67. ↑  «Norges Skiforbund sender ingen utøvere til verdenscuprenn i Russland». *Dagsavisen*. 25. februar 2022.
68. ↑  «Klæbo ber FIS flytte verdenscuprenn fra Russland». *Dagsavisen*. 24. februar 2022.
69. ↑  «Brav terminerer alle russiske sponsoravtaler». *NRK*. 28. februar 2022.
70. ↑  «SPORT Madshus stopper virksomhet i Russland og Hviterussland». *Dagsavisen*. 4. mars 2022.
71. ↑  «Det russiske skiskytterlandslaget trekker seg fra resten av sesongen». *TV 2*. 27. februar 2022.
72. ↑  «IBU utestenger Russland og Hviterussland». *ABC Nyheter*. 2. mars 2022.
73. ↑  «Russland kommer ikke til skyte-EM på Hamar». *NRK*. 1. mars 2022.
74. ↑  «The 2022 European Championship removed from Russia» **(engelsk)**. Besøkt 1. mars 2022.
75. ↑  «International Shooting Sport Federation, led by Russian billionaire Lisin, bans Russian and Belarusian athletes from its events» **(engelsk)**. Besøkt 3. mars 2022.
76. ↑  «Skøyteforbundet ønsker å utestenge russiske og hviterussiske utøvere». *Norges Skøyteforbund*. 26. februar 2022.
77. ↑  «Russland trekker seg fra VM i Norge». *NRK*. 26. februar 2022.
78. ↑  «Russland og Hviterussland utestengt fra skøytesporten – mister VM på Hamar». *Nettavisen*. 1. mars 2022.
79. ↑  «Norges Svømmeforbund tar sterk avstand fra Russlands krigshandlinger». *Norges Svømmeforbund*. 25. februar 2022.
80. ↑  «FINA cancels World Junior Championships in Russia». *Reuters* **(engelsk)**. 27. februar 2022.
81. ↑  «Russian President Putin stripped of FINA Order but athletes able to compete as neutrals» **(engelsk)**. Besøkt 3. mars 2022.
82. ↑  «Condemnation but no promises of action: UCI responds to Russian invasion of Ukraine». *Cycling Tips* **(engelsk)**. 25. februar 2022.
83. ↑  «Tour of Norway utestenger russiskstøttet lag». *TV 2*. 28. februar 2022.
84. ↑  «Look, Corima end partnership with Gazprom-RusVelo after Russian invasion of Ukraine». *Cycling News* **(engelsk)**. 1. mars 2022.
85. ↑  «UCI bans Russian and Belarusian teams and sponsors, but no blanket ban on cyclists» **(engelsk)**. Besøkt 3. mars 2022.
86. ↑  «Putin mister svart belte i taekwondo». *Nettavisen*. 1. mars 2022.
87. ↑  «Russia-Ukraine War: Ukraine calls for Russia and Belarus to be expelled from International Tennis Federation». *Insidesport* **(engelsk)**. 28. februar 2022.
88. ↑  «ITF statement regarding the Russian invasion of Ukraine». *ITF* **(engelsk)**. 25. februar 2022.
89. ↑  «Ukrainsk tennisstjerne trakk seg – nektet å spille mot russisk motstander». *Nettavisen*. 1. mars 2022.
90. ↑  «Joint Statement by the International Governing Bodies of Tennis» **(engelsk)**. Besøkt 1. mars 2022.
91. ↑  «FIVB Volleyball Men’s World Championship 2022 To Be Removed From Russia». *FIVB.com*. 1. mars 2022.
92. ↑  «Russland fratatt volleyball-VM i 2022». *Nettavisen*. 1. mars 2022.
93. ↑  «FIVB Declares Russia And Belarus Not Eligible For International And Continental Competitions». *FIVB.com*. 1. mars 2022.
94. ↑  «EOC reluctantly bans Russia and Belarus from Winter European Youth Olympic Festival» **(engelsk)**. Besøkt 3. mars 2022.
95. ↑  «International School Sports Federation strips Russia of 2024 Gymnasiade» **(engelsk)**. Besøkt 3. mars 2022.
96. ↑  «Russian and Belarusian athletes and officials banned from 2022 World Games» **(engelsk)**. Besøkt 3. mars 2022.

| * v
* d
* r
Artikler om krigen i Ukraina |
| --- |
| Bakgrunn | 
* Ukrainas suverenitetserklæring
* Ukrainas uavhengighetserklæring
* Ukrainas uavhengighetsdag
* Minsk-avtalen (1991)
* Folkeavstemningen over Ukrainas selvstendighet 1991
* Budapest-memorandumet (1994)
* Avnazifisering
* Oransjerevolusjonen

 |
| 2014–2022 | 
* Euromajdan
* Minskavtalene (2014 og 2015)
* Normandie-formatet
* Russlands anneksjon av Krim i 2014
* Folkeavstemningen på Krim 2014
* FN om folkeavstemningen fra 2014
* Nedskyting av Iljusjin Il-76 i 2014
* Malaysia Airlines Flight 17
* Krigen i Donbas
* Den russisk-ukrainske krisen 2021–2022

 |
| 2022– | 
* Russlands invasjon av Ukraina 2022
* Butsja-massakren
* «Moskva»

 |
| Reaksjoner | 
* Slava Ukrajini!
* Nansen-programmet for Ukraina
* Idrettslige sanksjoner
* EUs militære misjon

 |